Broj: 711-I-166-M-156-21/22-03-8

Zagreb, 10. prosinca 2021.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković, kao predsjednice Povjerenstva, te Davorina Ivanjeka, Tončice Božić, i Tatijane Vučetić kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19, u daljnjem tekstu: ZSSI), **na zahtjev dužnosnice Urše Raukar-Gamulin, zastupnice u Hrvatskom saboru,** za davanjem mišljenja Povjerenstva, na 151. sjednici, održanoj dana 10. prosinca 2021.g., daje sljedeće

**MIŠLJENJE**

**Na temelju članka 14. stavka 2. ZSSI-a dužnosnica Urša Raukar-Gamulin, zastupnica u Hrvatskom saboru, može istovremeno uz obnašanje navedene dužnosti biti članica Upravnog vijeća ustanove Koncertna dvorana Vatroslava Lisinskog te članica Školskog odbora Škole za klasični balet, s obzirom da su navedene ustanove utvrđene kao ustanove od posebnog interesa za Grad Zagreb, pod uvjetom da već nije članica u druga dva upravna vijeća ustanova ili nadzorna odbora izvanproračunskih fondova. Za članstvo u navedenom upravnom vijeću, odnosno školskom odboru dužnosnica nema pravo na naknadu, osim prava na naknadu putnih i drugih opravdanih troškova.**

Obrazloženje

 Zahtjev za davanjem mišljenja Povjerenstva podnijela je dužnosnica Urša Raukar-Gamulin, zastupnica u Hrvatskom saboru. Zahtjev je u Povjerenstvu zaprimljen dana 2. prosinca 2021.g., pod poslovnim brojem: 711-U-5701-M-156/21-02-1 te je povodom istog otvoren predmet broj M-156/21.

Člankom 3. stavkom 1. točkom 3. ZSSI-a propisano je da su zastupnici u Hrvatskom saboru dužnosnici u smislu navedenog Zakona. Uvidom u Registar dužnosnika utvrđeno je da Urša Raukar-Gamulin obnaša dužnost zastupnice u Hrvatskom saboru od 18. lipnja 2021.g. te je povodom obnašanja navedene dužnosti, obvezna postupati sukladno odredbama ZSSI.

Člankom 6. stavkom 1. i stavkom 2. ZSSI-a, propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

Dužnosnica u zahtjevu traži mišljenje Povjerenstva može li biti članica Upravnog vijeća Koncertne dvorane Vatroslav Lisinski te članica Školskog odbora Škole za klasični balet.

Člankom 14. stavkom 1. ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava, upravnih vijeća ustanova, odnosno nadzornih odbora izvanproračunskih fondova niti obavljati poslove upravljanja u poslovnim subjektima.

Člankom 14. stavkom 2. ZSSI-a propisano je da dužnosnici iznimno mogu biti članovi u najviše do dva upravna vijeća ustanova, odnosno nadzorna odbora izvanproračunskih fondova koji su od posebnog državnog interesa ili su od posebnog interesa za jedinicu lokalne, odnosno područne (regionalne) samouprave, osim ako posebnim zakonom nije određeno da je dužnosnik član upravnog vijeća ustanove, odnosno nadzornog odbora izvanproračunskog fonda po položaju. Za članstvo u upravnim vijećima ustanova, odnosno nadzornim odborima izvanproračunskih fondova dužnosnik nema pravo na naknadu, osim prava na naknadu putnih i drugih opravdanih troškova.

Sukladno članku 14. stavku 3. ZSSI-a Hrvatski sabor utvrđuje popis pravnih osoba od posebnog državnog interesa, na prijedlog Vlade Republike Hrvatske, a sukladno stavku 4. istog članka, predstavničko tijelo jedinice lokalne, odnosno područne (regionalne) samouprave utvrđuje popis pravnih osoba od posebnog interesa za tu jedinicu.

Člankom 1. stavkom 2. Zakona o odgoju i obrazovanju u osnovnoj i srednjoj školi („Narodne novine“, broj 87/08., 86/09., 92/10., 105/10., 90/11., 5/12., 16/12., 86/12., 126/12., 94/13., 152/14., 07/17. 68/18., 98/19. i 64/20). propisano je kako su osnovne škole javne ustanove. Člankom 118. stavkom 1. navedenog Zakona propisano je da školom upravlja školski odbor, pa je time je školski odbor po svojoj ulozi u upravljanju školom kao ustanovom izjednačen s pojmom upravnog vijeća ustanova.

Uvidom u izvadak iz sudskog registra Trgovačkog suda u Zagrebu utvrđeno je da je pod matičnim brojem subjekta 080390087, OIB: 54493774760 upisana ustanova Koncertna dvorana Vatroslava Lisinskog sa sjedištem u Zagrebu. Kao jedini osnivač navedene ustanove upisan je Grad Zagreb.

Uvidom u izvadak iz sudskog registra istog Trgovačkog suda nadalje je utvrđeno da je pod matičnim brojem subjekta 080295390, OIB: 10544913321 upisana ustanova Škola za klasični balet sa sjedištem u Zagrebu. Kao jedini osnivač navedene ustanove upisan je Grad Zagreb.

Odlukom o popisu pravnih osoba od posebnog interesa za Grada Zagreb („Službeni glasnik Grada Zagreba“ broj 10/12. i 19/15.) navedene ustanove proglašene su pravnim osobama od posebnog interesa za Grad Zagreb.

S obzirom da su ustanove Koncertna dvorana Vatroslava Lisinskog i Škola za klasični balet proglašene ustanovama od posebnog interesa za Grad Zagreb, sukladno članku 14. stavku 2. ZSSI-a, nema zapreke da dužnosnica Urša Raukar-Gamulin istovremeno uz obnašanje dužnosti zastupnice u Hrvatskom saboru bude članica Upravnog vijeća Koncertne dvorane Vatroslava Lisinskog te članica Školskog odbora Škole za klasični balet, pod uvjetom da već nije članica u druga dva upravna vijeća ustanova ili nadzorna odbora izvanproračunskih fondova. Za članstvo u upravnom vijeću, odnosno školskom odboru navedenih ustanova dužnosnica nema pravo na naknadu, osim prava na naknadu putnih i drugih opravdanih troškova.

Upućuje se dužnosnica da članstvo u upravnom vijeću i školskom odboru navedenih ustanova prijavi u obrascu Izvješća o imovinskom stanju dužnosnika, pod rubrikom „Ostala članstva i funkcije dužnosnika u drugim pravnim osobama, udruženjima i organizacijama“.

Slijedom navedenog, Povjerenstvo je dalo mišljenje kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl.iur.

Dostaviti:

1. Dužnosnica Urša Raukar-Gamulin, elektroničkom dostavom
2. Objava na internetskoj stranici Povjerenstva
3. Pismohrana